Aratingo de Weddell

Aratingo de Weddell (Aratinga weddellii) Grizkapa aratingo aŭ Grizkapa konuro estas specio de birdoj en la subfamilio Arinae de la familio Psittacidae, de afrikaj kaj amerikaj papagoj. Ĝi estas malgranda verda novtropika papago kun malhela griza kapo troviĝanta en arbaraj habitatoj en la okcidento de la Amazona baseno de Sudameriko. Ilia teritorio etendiĝas el sudorienta Kolombio suden tra orienta Ekvadoro, orienta Peruo, kaj sudokĉidenta Amazonia Brazilo, ĝis centra Bolivio. Ili preferas duonmalfermajn habitatojn kiel várzea, arbarrandoj, kaj arbarrestaĵoj, sed povas troviĝi ankaŭ en kafplantejoj. Ĝi estas ĝenerale ofta kaj ĝia habitata prefero faras ĝin malpli vundebla ol multaj Amazoniaj specioj. Sekve ĝi estas konsiderata kiel Malplej Zorgiga fare de BirdLife International kaj IUCN.

Aspekto
Tiu ĉi longvosta specio estas ĝenerale verda (kaj lutinaj kaj bluaj mutacioj estas maloftaj, sed ekzistas en kaptiteco) kun grizbruna kapo, blupinta vosto, kaj fluiglplumoj kiuj estas malhelgrizaj de sube, plejparte bluaj de supre. La beko estas nigra, kaj ĝi havas larĝan, nudan, blankan (foje flavnuancan) okulringon. Kun tipa longo de 25–28 cm kaj pezo ĉirkaŭ 100 gramoj, ĝi estas iomete pli malgranda ol la suna aratingo. Multaj homoj nomas ĉi tiujn konurojn araetoj ĉar ili havas haŭton proksime de siaj bekoj kaj okuloj, simile al la araoj.

Kutimaro
Ĝi estas sociema, kaj kutime troviĝas en paroj aŭ malgrandaj grupoj. Ĝi eĉ povas ariĝi kun diversaj specioj de konuroj. Kiam manĝaĵo abundas, ĝi povas formi arojn de ĝis 100 membroj. Ĝi manĝas fruktojn, semojn kaj florojn, kaj serĉas putriĝantan lignon por trovi insektajn larvojn. Ĝi ankaŭ konsumas mineralriĉan grundon, ekzemple, de argillekejo, kiel suplementon. Paro kreskigas siajn idojn kune, nestante en malnovaj truoj de pegoj en arboj aŭ en arbaraj termitejoj.

Oni kredas, ke konsumado de argilo provizas mineralan suplementon kaj neŭtraligas toksinojn en ilia dieto. Iliaj predantoj (kune kun multaj aliaj novtropikaj papagoj) inkluzivas multajn rabobirdojn, simiojn, kaj en iuj kazoj, jaguarojn.

Ili estas sufiĉe facile bredeblaj havante daŭran nestokeston, kaj ili demetos ĝis tri ovodemetojn jare. Ili estas konataj kiel trankvilaj, kompare kun aliaj konurspecioj, sed tamen tre energiaj kaj ludemaj, kiel plej multaj konuroj. La vivdaŭro de ĉi tiuj konuroj varias de 25 ĝis 50 jaroj, kvankam iliaj tipaj vivdaŭroj estas kutime 35-40 jaroj.

Lastatempe, ili estis viditaj kiel kolonio en la marbordaj distriktoj de Limo, Peruo. Ili verŝajne venis kiel dorlotbestoj, kaj setlis en ĉi tiu urbo.

Vidu ankaŭ
 Hugh Algernon Weddell

Referencoj



Eksteraj ligiloj






Kategorio:Papagedoj
Kategorio:Birdoj de Sudameriko
Kategorio:Birdoj de Brazilo